b'\n_START_ARTICLE_\nSamoksen nainen\n_START_SECTION_\nHistoria\n_START_PARAGRAPH_\nMenandroksen Samoksen naisen kirjoittaminen ja ensiesitys ajoitetaan hellenistisen kauden alkuun vuosien 315 ja 308 eaa. v\xc3\xa4liseen aikaan. N\xc3\xa4ytelm\xc3\xa4 ei ollut antiikin aikana erityisen merkitt\xc3\xa4v\xc3\xa4, eik\xc3\xa4 siit\xc3\xa4 koskaan tehty roomalaista komediaa p\xc3\xa4in vastoin kuin monista muista Menandroksen komedioista. Nykyaikaan Menandroksen komediat ovat s\xc3\xa4ilyneet l\xc3\xa4hes kokonaisena s\xc3\xa4ilynytt\xc3\xa4 \xc3\x84rm\xc3\xa4tti\xc3\xa4 lukuun ottamatta vain katkelmina. Samoksen nainen on niist\xc3\xa4 toiseksi parhaiten s\xc3\xa4ilynyt. N\xc3\xa4ytelm\xc3\xa4n s\xc3\xa4ilynyt teksti on per\xc3\xa4isin Kairon koodeksista vuodelta 1907 ja Bodmerin papyruksesta vuodelta 1952.\n_START_SECTION_\nSis\xc3\xa4lt\xc3\xb6\n_START_PARAGRAPH_\nSamoksen nainen edustaa tyylilt\xc3\xa4\xc3\xa4n ja henkil\xc3\xb6hahmoiltaan niin kutsuttua uutta komediaa. N\xc3\xa4ytelm\xc3\xa4st\xc3\xa4 on s\xc3\xa4ilynyt 909 runos\xc3\xa4ett\xc3\xa4, ja sen tekstist\xc3\xa4 puuttuu arviolta noin 116 s\xc3\xa4ett\xc3\xa4. Puutteista huolimatta n\xc3\xa4ytelm\xc3\xa4n juoni tulee hyvin esille.\n_START_SECTION_\nJuoni\n_START_PARAGRAPH_\nN\xc3\xa4ytelm\xc3\xa4 sijoittuu ateenalaiselle kadulle varakkaan Demeaan ja t\xc3\xa4m\xc3\xa4n naapurin ja liiketuttavan, hieman v\xc3\xa4hemm\xc3\xa4n varakkaan Nikeratoksen talojen edustalle. Ennen n\xc3\xa4ytelm\xc3\xa4n tapahtumia Demeas on ottanut samoslaisen tyt\xc3\xb6n Khrysiksen rakastajattarekseen. Tyt\xc3\xb6n tultua raskaaksi Demeas m\xc3\xa4\xc3\xa4r\xc3\xa4si t\xc3\xa4m\xc3\xa4n hankkiutumaan eroon aviottomasta lapsesta. Samaan aikaan Demeaan ottopoika Moskhion saattoi Nikeratoksen tytt\xc3\xa4ren Plangonin raskaaksi. Kummatkin lapset syntyiv\xc3\xa4t suunnilleen samoihin aikoihin. Khrysiksen lapsi kuitenkin kuoli, ja h\xc3\xa4n otti Plangonin lapsen hoitoonsa nuoria auttaakseen._NEWLINE_Moskhion kertoo n\xc3\xa4m\xc3\xa4 tapahtumat n\xc3\xa4ytelm\xc3\xa4n prologissa. Nikeratos ja Demeas ovat liikematkalla. Varsinainen n\xc3\xa4ytelm\xc3\xa4 alkaa sill\xc3\xa4, ett\xc3\xa4 Khrysis kuulee Moskhionin ja t\xc3\xa4m\xc3\xa4n is\xc3\xa4n palvelijan Parmenonin keskustelun, joka koskee Nikeratoksen ja Demeaan paluuta. Moskhion on hermostunut is\xc3\xa4ns\xc3\xa4 kohtaamisesta, koska haluaisi kysy\xc3\xa4 t\xc3\xa4lt\xc3\xa4 luvan menn\xc3\xa4 naimisiin Plangonin kanssa. Kun Nikeratos ja Demeas palaavat, he ovat kuitenkin jo sopineet t\xc3\xa4llaisesta avioliitosta. Demeas l\xc3\xb6yt\xc3\xa4\xc3\xa4 lapsen kotoaan, ja uskoo sen olevan Khrysiksen lapsi, jonka t\xc3\xa4m\xc3\xa4 on pit\xc3\xa4nyt vastoin Demeaan tahtoa. Siksi h\xc3\xa4n haluaa ajaa Khrysiksen pois talostaan. Moskhion saa t\xc3\xa4m\xc3\xa4n kuitenkin pit\xc3\xa4m\xc3\xa4\xc3\xa4n lapsen ja ottaa t\xc3\xa4m\xc3\xa4n j\xc3\xa4lkeen puheeksi avioliiton. Demeas on tyytyv\xc3\xa4inen, ett\xc3\xa4 poika on halukas h\xc3\xa4nen suunnittelemaansa avioliittoon, ja h\xc3\xa4\xc3\xa4t sovitaan jo samalle p\xc3\xa4iv\xc3\xa4lle._NEWLINE_H\xc3\xa4\xc3\xa4valmistelujen aikana Demeas kuulee kuitenkin sattumalta palvelijoiden puhuvan lapsesta Moskhionin lapsena, kun n\xc3\xa4m\xc3\xa4 eiv\xc3\xa4t tied\xc3\xa4 is\xc3\xa4nt\xc3\xa4ns\xc3\xa4 olevan kuulolla. Koska Demeas oli itse n\xc3\xa4hnyt Khrysiksen imett\xc3\xa4v\xc3\xa4n lasta, h\xc3\xa4n tulee vakuuttuneeksi, ett\xc3\xa4 poika on saanut lapsen h\xc3\xa4nen rakastajattarensa kanssa. Demeas suuttuu ja kysyy asiasta Parmenonilta, mutta h\xc3\xa4nen raivoamisensa saa palvelijan vaikenemaan peloissaan, eik\xc3\xa4 h\xc3\xa4n saa lis\xc3\xa4\xc3\xa4 tietoa asiasta. Parmenon my\xc3\xb6nt\xc3\xa4\xc3\xa4 kyll\xc3\xa4 lapsen olevan Moskhionin, mutta ei kerro, ett\xc3\xa4 lapsen \xc3\xa4iti onkin Plangon, kun taas Khrysis vain hoitaa lasta. Demeas ei halua syytt\xc3\xa4\xc3\xa4 poikaansa Moskhionia, ja syytt\xc3\xa4\xc3\xa4 siksi Khrysist\xc3\xa4 pojan viettelemisest\xc3\xa4. H\xc3\xa4n ei kuitenkaan halua sanoa t\xc3\xa4t\xc3\xa4k\xc3\xa4\xc3\xa4n \xc3\xa4\xc3\xa4neen, koska haluaa pit\xc3\xa4\xc3\xa4 skandaalin salassa, ja ajaa siksi Khrysiksen talosta sill\xc3\xa4 verukkeella, ett\xc3\xa4 t\xc3\xa4m\xc3\xa4 piti lapsen._NEWLINE_Nikeratos s\xc3\xa4\xc3\xa4lii Khrysist\xc3\xa4, ottaa t\xc3\xa4m\xc3\xa4n kotiinsa ja ryhtyy v\xc3\xa4litt\xc3\xa4j\xc3\xa4ksi asiassa. H\xc3\xa4nk\xc3\xa4\xc3\xa4n ei tied\xc3\xa4 koko totuutta asiasta. Moskhion kertoo Nikeratokselle, ett\xc3\xa4 Demeas on h\xc3\xa4\xc3\xa4t\xc3\xa4nyt Khrysiksen ja kiirehtii h\xc3\xa4it\xc3\xa4 sekamelkasta huolimatta. Demeas sapuu, ja Moskhion ja Nikeratos yritt\xc3\xa4v\xc3\xa4t saada t\xc3\xa4m\xc3\xa4n ottamaan Khrysiksen takaisin. Demeas raivostuu, koska kuvittelee edelleen pojallaan olleen suhteen h\xc3\xa4nen rakastajattarensa kanssa. H\xc3\xa4n sanoo tiet\xc3\xa4v\xc3\xa4ns\xc3\xa4, ett\xc3\xa4 lapsi on Moskhionin, mutta ei mainitse Khrysist\xc3\xa4. Nikeratos tulee samaan k\xc3\xa4sitykseen kuin Demeas, ja ajaa vuorostaan Khrysiksen omasta talostaan. Nyt Moskhion my\xc3\xb6nt\xc3\xa4\xc3\xa4 vietelleens\xc3\xa4 Plangonin sek\xc3\xa4 sen, ett\xc3\xa4 lapsi on heid\xc3\xa4n._NEWLINE_Paljastus p\xc3\xa4\xc3\xa4tt\xc3\xa4\xc3\xa4 riidan Demeaan ja Moskhionin v\xc3\xa4lill\xc3\xa4. Nikeratos palaa ja n\xc3\xa4kee oman tytt\xc3\xa4rens\xc3\xa4 imett\xc3\xa4v\xc3\xa4n lasta. Moskhion pakenee. Nikeratos puolestaan luulee vaimonsa ja tytt\xc3\xa4rens\xc3\xa4 k\xc3\xa4\xc3\xa4ntyneen itse\xc3\xa4\xc3\xa4n vastaan Khryrist\xc3\xa4 tukiessaan, ja aikoo surmata n\xc3\xa4m\xc3\xa4. Khrysis pakenee talosta lapsen kanssa, ja Demeas ottaa n\xc3\xa4m\xc3\xa4 kotiinsa. Sen j\xc3\xa4lkeen h\xc3\xa4n lepyttelee Nikeratosta ja saa t\xc3\xa4m\xc3\xa4n jatkamaan h\xc3\xa4\xc3\xa4valmisteluja._NEWLINE_Moskhion on edelleen j\xc3\xa4rkyttynyt siit\xc3\xa4, ett\xc3\xa4 Demeas saattoi ajatella h\xc3\xa4nen sekaantuneen Khrysikseen. Siksi h\xc3\xa4n ajattelee j\xc3\xa4tt\xc3\xa4v\xc3\xa4ns\xc3\xa4 Ateenan ja liittyv\xc3\xa4ns\xc3\xa4 armeijaan. Demeas kuitenkin saapuu ja pyyt\xc3\xa4\xc3\xa4 anteeksi. My\xc3\xb6s Nikeratos tulee paikalle, ja luulee hetken, ett\xc3\xa4 Moskhion on pakenemassa h\xc3\xa4ist\xc3\xa4. N\xc3\xa4ytelm\xc3\xa4 p\xc3\xa4\xc3\xa4ttyy onnellisesti h\xc3\xa4\xc3\xa4juhliin.'